text: 王度昭人，清朝政治人物。生平.度昭康熙二十年山東鄉試第五名，二十一年壬戌會試第六十三名，未殿試，二十四年己丑科殿試三甲五十八名。授浪穹縣知縣。時吳逆初定，丁少役繁，死亡者尚多著籍，度昭盡除之，民大悅服。行取去官，民為建生祠，先行一日，肖像泥未乾，不可施采色，或欲以火烘之，眾不可，數百人各解衣以身偎之，一夕而乾。三十六年授河南道監察御史，父憂服除，補浙江道，巡視南城，風裁峻著。出為鄖襄道副使，荊門水漲沒田禾，即以災聞，蒙允蠲賑。王守仁祠祭田數百畝為猾民冒佔，度昭廉得其實，置之法，以田還其後裔。擢光祿寺少卿，尋遷順天府丞，又遷大理寺少卿。四十七年典河南鄉試，稱得人。累進僉都御史、太常寺卿、通政使、左副都御史。其時米價騰貴，請出太倉米平糴，稱旨，四十九年進戶部右侍郎。湖南巡撫趙申喬與總兵互相彈劾，度昭奉使往鞫，即署巡撫事，滯獄纍纍，度昭燭照刃剸，立結四百餘案。康熙五十二年任巡撫浙江等處地方、提督軍務兵部右侍郎、兼都察院右副都御史，授資政大夫，妻王氏封夫人。屏饋遺，力禁濫差株連之弊，暇則取書院諸生文為定甲乙。西子湖號天下名勝，三四年未一遊讌。五十四年升工部右侍郎，疏論西域屯田，其畧曰：近者澤旺阿喇蒲坦無故侵犯哈密，皇上赫然震怒，調兵遣將，分據要害，以張天討。又念兵行糧從，先計積穀，以資騰飽，屢發帑金，構買駱駝，捐備馬騾，以運送米石，其鞍筐繩席等項，所費已不下數十百萬，究之運到之米不敷支給，巴兒、苦兒、阿爾太之地車轍不通，水草不時，即便駝馬足以領運，而人夫數千，越山度嶺，沙壅石阻，所運之米恐亦未能旦夕到也。因此而議屯田，屯田誠是矣。但氈裘之眾習農者少，而苦寒之地霜雪無常，恐收穫未必如願，似不及。綠旗多遊閒之輩，亦有田家之子特迫於無地可耕，遂入籍行伍，以資活計者猶可鼓舞而驅率之耳。臣以為欲滅此小丑，急以取之，不如緩以圖之，之為愈也。輕言進兵，糜費金錢於無用之地，不如重於用謀，整頓戎紀，不戰而屈其兵，之優也。今誠嚴飭鄰近諸國，不許交通茶布及一切貨賣之物，使彼獨坐窮山，不獲市易之利，則人心必離。即或肆其故智，侵擾屬國，以嘗我軍，亦令諸國互相應援，堅壁清野，勿與輕校。而於陽關、哈密、嘉峪、推河等處擇其水草足以畜牧，田地可以開墾者，改移三鎮，每鎮精兵三千人，其食糧之親丁與匠役另籍一冊，以一半屯田給之牛力籽種，春夏耕耘，秋冬射獵；以一半遊巡稽察非常，較試技藝，復倍其糧餉，使多備戰馬，修整甲械，不過五年，谷之積者必多，兵之習者必精矣。其西安歸化滿營亦令各選精兵三千，倍其糧餉，時其訓練，與綠旗之兵同候調遣，皇上於親信大臣中擇一老成知兵者總統之，提鎮以下鹹受節制，而後事權歸一，號令可明，陳兵載餉，壓境以臨之，彼澤旺阿喇蒲坦懼覆亡之無日，悔從前之不道，卑詞乞降，亦未可定。倘仍怙惡不悛，則輕兵卷襲，彼迫於天誅，人無固志，雖有善匿之術，亦無容足之地矣。前後疏數上，其有關國計皆類是。明年丁內憂，服除，即家拜兵部右侍郎，首上疏陳馬政，陝西等五省便之。六十一年春，賜諸叟宴，諄諄以老年君臣相須，勿遽求去為言。是冬監督奉天糧稅，除累年積逋，人甚感頌。以衰癯積勞，奄逢聖祖升遐，哀痛成疾，逾年告歸。度昭性純篤，遇物渾然若無町畦，而意所不可，強有力者不能奪。歸數月卒，年七十有四。家族.曾祖王思孟，字養吾，邑庠生。祖王廷元，字獻墀，號對之，府庠生。父王勤，字懋哉，諸生，年十二罹兵難，流離費縣，朝夕泣思父母，有孫翁者憐而歸之。兄早卒無子，遺女適喬姓，貧甚，勤割田宅給之。堂伯王勸，順治四年進士。子三人：奇猷、弘猷、建猷。奇猷，字天授，號滄溟，康熙五十六年舉於鄉，建猷早卒。弘猷字圖南，康熙末舉於鄉，授孟津知縣，蒞任七年，以辦軍需遲緩罷歸。奇猷之王輅，字孟載，號車同，與父同榜舉人，雍正元年成進士，歷任延平、池州知府。
metadata: erhwenkuo/wikipedia-zhtw
metadata: 王度昭
metadata: https://zh.wikipedia.org/wiki?curid=7426982